Arne Toft (S), 2006-04-20:
I forbindelse med vedtagelsen af kommunalreformen i foråret 2005 fik indenrigs- og sundhedsministeren bemyndigelse til at fastsætte vederlaget for medlemmerne af kommunalbestyrelser og amtsråd.
De er så fastsat til sammenlægningsudvalgene på mellem 50.000 kr. og 60.000 kr., alt efter hvor store de er, og til de nye forberedelsesudvalg til 60.200 kr.
Vi er enige med ministeren i, at de borgmestre, der er valgt som formænd for sammenlægningsudvalgene, den amtsborgmester, der er valgt som formand for forberedelsesudvalget, selvfølgelig skal reduceres i sit vederlag, fordi vi har den indstilling, at man ikke kan have to fuldtidsjob og få løn for dem samtidig.
Så der siger vi, at reduktionen på 75 pct. er helt i orden.
Det betyder så, at den borgmester, der bliver formand for sammenlægningsudvalget, vil få mellem 175.000 kr. og 200.000 kr. ekstra.
Da det blev fremlagt var der er en hel del borgerlige borgmestre, blandt andet formanden for KL, Eigil V. Rasmussen, som gik i brechen for sagen og sagde: Det synes vi er urimeligt.
Vi synes, at når man både er borgmester og formand for sammenlægningsudvalget, skal man have løn begge steder.
De henviste til Folketinget og sag de, at hvis man kan sidde i Folketinget og være borgmester og få løn begge steder, så er det også rimeligt, at man kan det her.
Det er vi ikke enige i, fordi vi er uenige i, at man kan sidde i Folketinget og få fuld løn herinde og samtidig sidde som borgmester og få fuld løn.
Men vi mener så, at den størrelse, som det vederlag har fået for sammenlægningsudvalget og for forberedelsesudvalget – for dem, der sidder begge steder – hvor man får cirka 1.000 kr. i honorar,
er at gøre grin med det seriøse arbejde, som man udfører.
Jeg mener også, at man for nogle år siden gik væk fra at betale pr. møde.
Der sagde man: Man får et vederlag for at sidde i byrådet, og man får lidt ekstra, når man sidder i et eller to udvalg.
Så det er der, uenigheden er.
Og jeg vil godt referere fra nogle mennesker, som er i den her situation, og som hr. Leif Mikkelsen fra talerstolen her benævnte som ikke værende ærlige.
Borgmester Jens Jørgen Nygaard fra LedøjeSmørum, næstformand i sammenlægningsudvalget, siger: Store kommuner dækker et meget stort område.
Bil er nødvendig.
Meget tid til transport.
Møderne i det gamle byråd er ikke blevet færre, højst kortere.
Det er utroligt, at Folketinget ikke værdsætter den arbejds- og tidskrævende indsats, som disse sammenlægningspolitikere udfører.
Han har spurgt efter, om han kunne undgå at få løn – det kunne han ikke.
Mogens Gade, Venstre, formand for sammenlægningsudvalget i Jammerbugt Kommune, siger sammen med formændene for seks andre sammenlægningsudvalg i Nordjylland: Det er helt urimeligt, at medlemmerne af sammenlægningsudvalgene ikke skal have den samme løn, når de yder samme stykke arbejde.
Det er simpelthen udtryk for grov nedvurdering af det lokalpolitiske arbejde.
Kim Bennike, Dansk Folkeparti, formand for Børne- og Kulturudvalget i Jammerbugt Kommune, som meldte afbud til seks ud af ni møder i forberedelsesudvalget, siger, at med de penge, man får for det politiske arbejde, må det være i orden at prioritere sin familie og fritid og sit erhverv, hvor man tjener sine penge.
Er det det, som regeringen og Dansk Folkeparti ønsker?
Jeg tror godt, at vi alle sammen kan se, at den aflønning er fuldstændig urimelig.
Jeg ved også godt, at når man én gang fra indenrigsministerens eller fra Venstres side har foreslået noget, så bliver det ikke lavet om, og jeg ved også godt, at Dansk Folkeparti bakker hundrede procent op bag det.
Jeg vil godt spørge: Er grunden til den dårlige aflønning, at ministeren ønsker, at det skal være formanden for henholdsvis sammenlægningsudvalget og forberedelsesudvalget, der sammen med de ledende embedsmænd skal stå for sammenlægningen af det nye byråd og regioner?
Er det det, man ønsker, i og med man ikke ønsker at honorere de medlemmer, som stort set laver arbejdet bare nogenlunde rimeligt?